Orde Baru

Politik

Presiden Suharto memulakan "Orde Baru" dalam dunia politik Indonesia dan secara dramatik, mengubah dasar-dasar luar negeri dan dalam negeri yang ditempuh oleh Sukarno pada akhir tempoh pemerintahannya. Orde Baru memilih perbaikan dan perkembangan ekonomi sebagai tujuan utamanya dan menempuh dasar-dasar melalui struktur pentadbiran yang dikuasai oleh tentera, namun dengan nasihat ahli-ahli ekonomi didikan Barat. Bagaimanapun, Dewan Perwakilan Rakyat (DPR) dan Majlis Musyawarah Rakyat tidak berfungsi dengan berkesan. Anggota-anggotanya sering kali dipilih daripada kalangan tentera, khususnya mereka yang rapat dengan Suharto dan justera itu, aspirasi rakyat sering kurang didengar oleh kerajaan pusat. Pembahagian Pendapatan Asli Daerah (PAD) juga kurang adil kerana 70% daripada PAD tahunan setiap provinsi harus disalurkan ke Jakarta sehingga melebarkan jurang pembangunan antara pusat dan daerah.

Eksploitasi sumber alam

Selama tempoh Orde Baru, dasar-dasar ekonomi dan eksploitasi sumber semula jadi secara besar-besaran menghasilkan pertumbuhan ekonomi yang hebat, namun tidak merata, di Indonesia. Jumlah orang yang kelaparan dikurangkan dengan ketara pada dekad-dekad 1970-an dan 1980-an.

Penindasan warganegara Tionghoa

Kebebasan bercakap warganegara Tionghoa juga diharamkan. Sejak tahun 1967, para penduduk Tionghoa dianggap sebagai warganegara asing di Indonesia dan kedudukan mereka terletak di bawah warganegara pribumi, dengan hak-hak asasi mereka juga dihapuskan secara tidak langsung. Persembahan Wayang Cina secara terbuka, perayaan Hari Tahun Baru Cina, dan penggunaan bahasa Mandarin diharamkan, meskipun hal ini kemudian diperjuangkan oleh komuniti Tionghoa Indonesia, terutamanya Ikatan Naturopati Indonesia (I.N.I) kerana pengharaman tersebut sama sekali menjejaskan penyediaan resipi ubat yang biasanya hanya dapat ditulis dalam bahasa Cina. Mereka merayu sehingga ke Mahkamah Agung dan akhirnya, Pendakwa Agung Indonesia ketika itu memberikan keizinan, dengan syarat bahawa kaum Tionghoa Indonesia berjanji tidak akan mengumpulkan kekuatan mereka untuk memberontak dan menggulingkan pemerintahan Indonesia. 
Satu-satunya akhbar bahasa Cina yang dibenarkan ialah Harian Indonesia yang sebahagiannya ditulis dalam bahasa Indonesia. Akhbar ini dikelolakan dan diawasi oleh Angkatan Bersenjata Republik Indonesia (ABRI), tentera Indonesia. Agama tradisional Tionghoa diharamkan, dengan akibat agama Konfusianisme kehilangan pengiktirafan pemerintah. 
Pemerintah Orde Baru berdalih bahawa warganegara Tionghoa yang jumlah penduduknya sebanyak kira-kira 5 juta orang ketika itu diragui akan menyebarkan pengaruh komunisme di Indonesia. Padahal keadaan sebenarnya menunjukkan bahawa kebanyakan daripada mereka bekerja sebagai peniaga dan tentu akan menolak sebarang ajaran komunisme yang sangat menentang sebarang perdagangan swasta. 
Orang-orang Tionghoa dijauhkan daripada kehidupan politik, dengan sesetengah mereka memilih untuk menghindarinya kerana khuatir akan keselamatan diri.

Krisis Kewangan Asia

Pada pertengahan tahun 1997, Indonesia diserang oleh krisis kewangan dan ekonomi Asia (sila lihat : Krisis Kewangan Asia), disertai kemarau yang terburuk dalam tempoh 50 tahun yang terakhir, dan juga harga minyak, gas dan komoditi-komoditi eksport yang lain yang semakin jatuh. Nilai rupiah jatuh, inflasi meningkat dengan mendadak, dan perpindahan modal dipercepat. 
Para penunjuk perasaan yang awal yang dipimpin oleh para mahasiswa meminta peletakan jawatan Suharto. Di tengah-tengah penghasutan yang meluas, Suharto meletakkan jawatannya pada 21 Mei 1998, tiga bulan selepas Majlis Musyawarah Rakyat (MPR) melantiknya untuk penggal yang ketujuh. Suharto kemudian melantik timbalannya, B. J. Habibie, untuk menjadi presiden Indonesia yang ketiga.

Era Pasca Orde Baru

Peletakan jawatan Suharto pada tahun 1998 yang menandakan keakhiran Orde Baru melahirkan Era Reformasi.  Oleh sebab susunan kabinet Era Reformasi merangkumi sebilangan tokoh utama dari zaman Orde Baru, sesetengah orang mengatakan bahawa Orde Baru masih belum berakhir dan sering menyebut Era Reformasi atau Orde Reformasi sebagai "Era Pasca Orde Baru".